ai4bharat/Pralekha huggingface dataset:
பிரதமர் அலுவலகம்
மணிப்பூர் முதலமைச்சராகப் பதவியேற்றுள்ள திரு என் பிரேன் சிங்குக்கு பிரதமர் வாழ்த்துத் தெரிவித்துள்ளார்
மணிப்பூர் முதலமைச்சராக பதவியேற்றுள்ள திரு என் பிரேன் சிங்குக்கு பிரதமர் திரு நரேந்திர மோடி வாழ்த்துத் தெரிவித்துள்ளார். இதுகுறித்து பிரதமர் வெளியிட்டுள்ள டுவிட்டர் பதிவில், மணிப்பூர் முதலமைச்சராக பதவி ஏற்றுள்ள திரு பிரேன் சிங்குக்கு, வாழ்த்து தெரிவித்துக் கொள்வதாகக் கூறியுள்ளார்.
அவரும், அவருடைய அமைச்சரவைச் சகாக்களும் மணிப்பூர் மாநிலத்தின் வளர்ச்சியை புதிய கட்டத்திற்கு எடுத்துச் செல்வார்கள் என்று தாம் நம்புவதாகத் தெரிவித்துள்ளார். மேலும், கடந்த 5 ஆண்டுகளாக நடைபெற்ற சிறந்த பணிகள் தொடரும் என்றும் பிரதமர் நம்பிக்கை தெரிவித்துள்ளார்.
ரெயில்வே அமைச்சகம்
2023ம் ஆண்டுக்குள் ரயில்வே அகலப் பாதை முழுவதும் 100% மின்மயமாக்கம்: ரயில்வே அமைச்சர் திரு. பியூஷ் கோயல் தகவல்
ரயில்வே அமைச்சர் பியூஷ் கோயல், மாநிலங்களவையில் எழுத்துபூர்வமாக தாக்கல் செய்த பதிலில் கூறியதாவது:
ரயில்வே நிலையங்களை நவீனமயமாக்கும் பணிகள் நாடு முழுவதும் பல பகுதிகளில் நடக்கின்றன. மேற்கு ரயில்வேயில் காந்தி நகர் ரயில் நிலையம், மேற்கு மத்திய ரயில்வேயில் ஹபிப்கன்ச் , வடகிழக்கு ரயில்வேயில் கோமதி நகர் ரயில் நிலையம், வடக்கு ரயில்வேயில் அயோத்தியா ரயில் நிலையம் ஆகிய இடங்களில் மறுசீரமைப்பு பணிகள் நடக்கின்றன.
நாக்பூர், குவாலியர், அமிர்தசரஸ், சபர்மதி, நெல்லூர், புதுச்சேரி, டேராடூன் மற்றும் திருப்பதி ஆகிய 8 ரயில் நிலையங்களை பொதுத்துறை மற்றும் தனியார் துறை பங்களிப்புடன் சீரமைக்க சமீபத்தில் டெண்டர் கோரப்பட்டுள்ளது. இதில் தனியார் நிறுவனங்கள் பல ஆர்வம் காட்டியுள்ளன. இது தொடர்பாக வெளிநாட்டு நிறுவனங்களுடன் ரயில்வேத்துறை எந்த புரிந்துணர்வு ஒப்பந்தமும் செய்யவில்லை.
சரக்கு ரயில் போக்குவரத்தை மேம்படுத்த, தற்போதுள்ள சரக்கு ரயில் முனையங்களை நவீனப்படுத்துவது, புதிய சரக்கு ரயில் முனையங்களை தொடங்குவது அவசியம். சரக்கு ரயில் முனையங்களில் 60 பணிகள் ரூ. 1,975 கோடியில் மேம்படுத்துவதற்கு ஒப்புதல் அளிக்கப்பட்டுள்ளது. இவற்றில் 31 பணிகள் முடிவடைந்து விட்டன. மற்ற பணிகள் பல்வேறு நிலைகளில் நடந்து கொண்டிருக்கின்றன.
உரங்களை கொண்டு செல்வதற்கு சரக்கு பெட்டிகளை பதிவு செய்வதில் எந்த கட்டுப்பாடும் இல்லை. ரயில்வேயிடம் போதிய அளவில் சரக்குரயில் பெட்டிகள் நாடு முழுவதும் பல இடங்களில் உள்ளன. கடந்த ஏப்ரல் 1ம் தேதி முதல் செப்டம்பர் 15ம் தேதி வரை, 24.26 மில்லியன் டன் உரங்களை இந்திய ரயில்வே கொண்டு சென்றுள்ளது. இது கடந்தாண்டு இதே காலத்தில் கொண்டு செல்லப்பட்ட அளவை விட 7.44 சதவீதம் அதிகம்.
2023ம் ஆண்டுக்குள் ரயில்வே அகலப் பாதை முழுவதையும் 100% மின்மயமாக்க ரயில்வே அமைச்சகம் திட்டமிட்டுள்ளது. நாடு முழுவதும் 63,631 கி.மீ தூரத்துக்கு அகல ரயில் பாதை உள்ளது. இதில் 39,866 கி.மீ தூரம் மின்மயமாக்கப்பட்டுள்ளது. இன்னும் 23,765 கி.மீ தூரம் மின்மயமாக்க வேண்டியுள்ளது. ரயில்வே திட்டங்கள் மாநில வாரியாக செயல்படுத்தப்படுவதில்லை. மண்டல வாரியாக செயல்படுத்தப்படுகின்றன.
(Visitor Counter : 103
பிரதமர் அலுவலகம்
இந்தூர் விபத்து சம்பவம் மிகுந்த வேதனை அளிக்கிறது: பிரதமர்
இந்தூரில் நிகழ்ந்த விபத்து சம்பவம் மிகுந்த வேதனை அளிப்பதாக பிரதமர் திரு நரேந்திர மோடி தெரிவித்துள்ளார். அங்குள்ள நிலைமை குறித்து மத்தியப்பிரதேச முதலமைச்சர் திரு சிவ்ராஜ் சிங் சௌஹானிடம், பிரதமர் திரு மோடி தொலைபேசியில் தொடர்புகொண்டு விசாரித்தார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“இந்தூர் விபத்து சம்பவம் மனதுக்கு மிகுந்த வேதனை அளிக்கிறது. அங்குள்ள நிலைமை குறித்து முதலமைச்சர் @சிவ்ராஜ் சவ்ஹான் அவர்களிடம் தொலைபேசியில் தொடர்பு கொண்டு கேட்டறிந்தேன். மாநில அரசு மீட்பு மற்றும் நிவாரணப் பணிகளை போர்க்கால அடிப்படையில் மேற்கொண்டு வருகிறது. விபத்தில் பாதிக்கப்பட்டவர்கள் மற்றும் அவர்களின் குடும்பத்தினருடன் இந்த தருணத்தில் எனது பிரார்த்தனைகள் உடனிருக்கும்”
நிதி அமைச்சகம்
ஜி.எஸ்.டி வரி குறைப்பின் பலன்கள் நுகர்வோருக்கு கிடைக்க வேண்டும்- அரசு வேண்டுகோள்
நவம்பர் 10-ம் தேதி கவுகாத்தியில் நடந்த ஜி.எஸ்.டி கவுன்சிலின் 23-வது கூட்டத்தில் 178 பொருட்களுக்கான ஜி.எஸ்.டி வரி 28 சதவீதத்தில் இருந்து 18 சதவீதமாக குறைக்கப்பட்டது. தற்போது 50 பொருட்களுக்கு மட்டுமே 28 சதவீத வரிவிதிப்பு உள்ளது. மேலும் பல பொருட்களுக்கான வரிவிதிப்பு 18-ல் இருந்து 12 சதவீதமாகவும், 12 சதவீதத்தில் இருந்து 5 சதவீதமாகவும் குறைக்கப்பட்டுள்ளன. இந்த வரி மாற்றங்கள் அனைத்தும் நவம்பர் 14-ம் தேதி நள்ளிரவு முதல் அமலுக்கு வந்துள்ளன. வரி குறைப்பின் பலன்களை விலைகளைக் குறைப்பதன் மூலம் விநியோகஸ்தர்கள் நுகர்வோருக்கு வழங்கவேண்டும் . வரி குறைப்பு உள்ளூர் தேவையையும் ,மூலதனத்தையும் ஊக்குவிக்கும் என்று எதிர்பார்க்கப்படுகிறது.
வரி குறைக்கப்பட்டதை அடுத்து, அதிக பட்ச சில்லறை விலையை மாற்றி, நுகர்வோருக்கு அதன் பயனை அளிக்க வேண்டும் என்று முன்னணி நுகர்பொருள் உற்பத்தி நிறுவனங்களுக்கு கடிதம் மூலம், மத்திய கலால் மற்றும் சுங்க வாரிய தலைவர் வனஜா. என்.சர்னா கேட்டுக்கொண்டுள்ளார். குறைக்கப்பட்ட அதிகபட்ச சில்லறை விலை பற்றி விரிவான விளம்பரங்களை அந்த நிறுவனங்கள் வெளியிட வேண்டும் என்று அவர் கேட்டுக்கொண்டுள்ளார். இந்த விஷயத்தில், மத்திய நிதி அமைச்சர் ஏற்கனவே விடுத்த வேண்டுகோளை உற்பத்தி நிறுவனங்கள் உடனடியாக செயல்படுத்தும் அரசு எதிர்பார்க்கிறது.
(
புள்ளியியல் மற்றும் திட்ட அமலாக்கம் அமைச்சகம்
2018 பிப்ரவரி மாதத்திற்கான, தொழில்துறை உற்பத்திக் குறியீட்டின் துரித மதிப்பீடுகள் மற்றும் பயன்பாட்டு அடித்தளக் குறியீடு 
மத்திய புள்ளியியல் மற்றும் திட்ட அமலாக்க அமைச்சகத்தின் மத்திய புள்ளியியல் அலுவலகம், 2011-12ன் அடிப்படையில், 2018 பிப்ரவரி மாதத்திற்கான தொழில்துறை உற்பத்திக் குறியீட்டின் துரித மதிப்பீடுகளை வெளியிட்டுள்ளது.
2. 2018 பிப்ரவரி மாதத்திற்கான பொதுக்குறியீடு 127.7ஆக இருந்தது. இது 2017 பிப்ரவரி மாதத்தின் அளவுடன் ஒப்பிடுகையில் 7.1 சதவீதம் அதிகமாகும். 2017-18ஆம் ஆண்டின் ஏப்ரல் முதல் பிப்ரவரி மாதம் வரையிலான காலக்கட்டத்தில் ஒட்டுமொத்த வளர்ச்சி, அதற்கு முந்தைய ஆண்டின் அதே காலக்கட்டத்தைவிட, 4.3 சதவீதம் ஆகும்.
3. சுரங்கம், உற்பத்தி மற்றும் மின்சாரத் துறைகளில் 2018 பிப்ரவரி மாதத்திற்கான தொழில்துறை உற்பத்திக் குறியீடுகள் முறையே, 110.2, 130.1, 136.1 ஆக உள்ளது. இது 2017 பிப்ரவரி மாதத்துடன் ஒப்பிடுகையில் வளர்ச்சி விகிதம்  0.3 சதவீதம், 8.7 சதவீதம், 4.5 சதவீதமாக இருந்தது. 
4. 2018 பிப்ரவரி மாதத்தில் உற்பத்தித் துறையில் 23 தொழில் குழுக்களில் 15ல்  இதற்கு முந்தைய ஆண்டின் இதே காலக்கட்டத்துடன் ஒப்பிடும்போது ஆக்கப்பூர்வமான வளர்ச்சி காணப்பட்டது. 
கூடுதல் விவரங்களுக்கு www.pib.nic.in என்ற இணையதளத்தைப் பார்க்கவும்.
-----
(Visitor Counter : 61
வணிகம் மற்றும் தொழில்துறை அமைச்சகம்
மகாராஷ்டிராவில் இருந்து துபாய்க்கு கமலம் பழம் ஏற்றுமதி
பழங்களின் ஏற்றுமதிக்கு மிகப்பெரிய ஊக்கமளிக்கும் வகையில், நார் மற்றும் தாது சத்துக்கள் நிறைந்த டிராகன் புரூட் என்றழைக்கப்படும் கமலம் பழம் துபாய்க்கு ஏற்றுமதி செய்யப்பட்டது. மகாராஷ்டிராவின் சங்கிலி மாவட்டத்தில் உள்ள தடாசார் கிராமத்தில் இருக்கும் விவசாயிகளிடம் இருந்து பெறப்பட்ட கமலம் பழங்கள் அபேடாவின் அங்கீகாரம் பெற்ற ஏற்றுமதியாளரான கே பி நிறுவனத்தால் பதப்படுத்தப்பட்டு பேக் செய்யப்பட்டது.
ஹைலோசெரேசுண்டாடஸ் என்று அறிவியல் பூர்வமாக அழைக்கப்படும் இந்த பழமானது மலேசியா, தாய்லாந்து, பிலிப்பைன்ஸ், அமெரிக்கா மற்றும் வியட்நாம் உள்ளிட்ட நாடுகளில் விளைவிக்கப்படுகிறது.
1990-களில் இந்தியாவில் நுழைந்த டிராகன் புரூட் வளர்ப்பு, பெரும்பாலும் வீட்டுத் தோட்டங்களில் செய்யப்பட்டது. சமீப காலமாக பிரபலம் அடைந்துள்ள இந்த பழத்தை பல்வேறு மாநிலங்களில் உள்ள விவசாயிகள் தற்போது விளைவித்து வருகிறார்கள்.
கர்நாடகா, கேரளா, தமிழ்நாடு, மகாராஷ்டிரா, குஜராத், ஒடிசா மேற்கு வங்கம், ஆந்திரப் பிரதேசம் மற்றும் அந்தமான் நிக்கோபார் தீவுகளில் தற்சமயம் இந்த பழம் விளைகிறது. இதற்கு குறைவான தண்ணீர் போதுமானது. பல்வேறு வகையான மண் அமைப்புகளில் இது வளரும். மூன்று வகையான வண்ணங்களில் இந்த பழம் விளைகிறது.
2020 ஜூலை மாத மனதின் குரல் நிகழ்ச்சியில் டிராகன் புரூட் உற்பத்தி குறித்து பிரதமர் திரு நரேந்திர மோடி குறிப்பிட்டது நினைவிருக்கலாம். இதன் உற்பத்தியில் இந்தியா தன்னிறைவு எட்டும் வகையில் பணியாற்றிவரும் குஜராத் மாநிலத்தின் கட்ச் பகுதி விவசாயிகளை அவர் பாராட்டினார்.
நார்ச்சத்து வைட்டமின்கள் தாதுக்கள் மற்றும் ஆக்ஸிஜனேற்றிகள் நிறைந்துள்ள இந்த பழம் செல் பாதிப்பை குணப்படுத்தி ஜீரண அமைப்பை மேம்படுத்துகிறது.
உள்கட்டமைப்பு வளர்ச்சி, தர மேம்பாடு மற்றும் சந்தை மேம்பாடு உள்ளிட்ட பல்வேறு உதவிகளை வேளாண் மற்றும் பதப்படுத்தப்பட்ட உணவுப் பொருட்களின் உற்பத்தியாளர்களுக்கு அபேடா வழங்கி, ஏற்றுமதிகளை ஊக்குவித்து வருகிறது. மேலும், ஏற்றுமதிக்கான வர்த்தக உள்கட்டமைப்பு திட்டம், சந்தை அணுகல் திட்டம் ஆகிய பல்வேறு திட்டங்களின் மூலம் வர்த்தக துறையும் ஏற்றுமதிகளுக்கு ஊக்கம் அளித்து வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730536
-----
(Visitor Counter : 274
நிலக்கரி அமைச்சகம்
4 மாநிலங்களில் உள்ள 5 நிலக்கரி சுரங்கங்கள் ஏலம் விடப்பட்டன
மின்னணு ஏலம் வாயிலாக 2002 ஆம் ஆண்டு மார்ச் 31ம் தேதி முதல் 2022ஆம் ஆண்டு ஏப்ரல் 1-ம் தேதி வரை ஐந்து நிலக்கரி சுரங்கங்கள் ஏலம் விடப்பட்டன. இந்த ஐந்து நிலக்கரி சுரங்கங்களின் புவியியல் இருப்பு 665.08 மில்லியன் டன் ஆகும். இந்தச் சுரங்கங்களின் ஆண்டு ஒட்டுமொத்த இருப்பு 14.756 மெட்ரிக் டன் ஆகும். சத்தீஷ்கர்., ஜார்க்கண்ட், மகாராஷ்ட்ரா, ஒடிசா ஆகிய மாநிலங்களில் இந்த நிலக்கரிச் சுரங்கங்கள் உள்ளன. இந்த ஐந்து நிலக்கரிச் சுரங்கங்களுடன் இதுவரை 47 நிலக்கரிச் சுரங்கங்கள் ஏலம் விடப்பட்டுள்ளன. இதன் மொத்த ஆண்டு இருப்பு 101.440 மில்லியன் டன் ஆகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1812695
ஜல்சக்தி அமைச்சகம்
2020-21 –ஆம் ஆண்டில் மத்தியப்பிரதேசத்தில் ஜல்ஜீவன் இயக்கத்தை நடைமுறைப்படுத்த மத்திய அரசு ரூ.1280 கோடிக்கு ஒப்புதல்
2020-21-இல் ஜல்ஜீவன் இயக்கத்தை அமல்படுத்துவதற்கான ஆண்டு செயல் திட்டத்தை மத்தியப்பிரதேச மாநில அரசு தேசியக்குழுவின் பரிசீலனை மற்றும் ஒப்புதலுக்காக சமர்ப்பித்துள்ளது. மாநிலத்தின் செயல்திட்டத்துக்காக நடைபெற்ற கூட்டத்திற்கு ஜல்சக்தி அமைச்சகத்தின், குடிநீர் மற்றும் தூய்மைத் துறைச் செயலர் தலைமை வகித்தார். ஜல்ஜீவன் இயக்கம், மாநிலங்களின் ஒத்துழைப்புடன் மத்திய ஜல்சக்தி அமைச்சகத்தால் செயல்படுத்தப்பட்டு வருகிறது. 2024-ஆம் ஆண்டுக்குள் நாட்டின் கிராமப்பகுதிகளில் உள்ள ஒவ்வொரு வீட்டுக்கும் குறிப்பிட்ட அளவு தரமான குடிநீரை நீண்டகாலத்துக்கு வழங்குவதே இதன் நோக்கமாகும். இந்த இயக்கம் சேவை விநியோக அடிப்படையை நோக்கமாகக் கொண்டதேயன்றி, கட்டமைப்பு உருவாக்கம் அல்ல.
2020-21-இல் மாநிலத்தில் ஜல்ஜீவன் இயக்கத்தை அமல்படுத்த மத்திய அரசு ரூ.1280 கோடிக்கு ஒப்புதல் வழங்கியுள்ளது. செலவழிக்கப்படாத இருப்பு ரூ.244.95 கோடியுடன், இந்த ஆண்டு மத்திய அரசு ஒதுக்கீடு மாநிலத்தின் பங்குக்கு ஈடானதாகும். இந்த ஆண்டு மாநிலத்துக்கு ரூ.3,093 கோடி கிடைக்கும்.
வாழ்க்கையை மாற்றியமைக்கக்கூடிய இத்திட்டத்தின் கீழ், மத்தியப் பிரதேச அரசு, 2023-2024-க்குள் அனைத்து வீடுகளுக்கும் குழாய் மூலம் குடிநீர் வழங்கும் திட்டத்தை நடைமுறைப்படுத்தத் திட்டமிட்டுள்ளது. மாநிலத்தில் உள்ள 1.21 கோடி கிராமப்புற வீடுகளில், ஏற்கனவே, 13.52 லட்சம் வீடுகளுக்கு குழாய் இணைப்பு தரப்பட்டுள்ளது. இந்த ஆண்டில், 26.27 லட்சம் வீடுகளுக்கு குழாய் இணைப்பு வழங்க மாநில அரசு திட்டமிட்டுள்ளது. அனைத்துப் பகுதிகளுக்கும் இத்திட்டத்தை செயல்படுத்த உத்தேசித்துள்ள நிலையில், தண்ணீர்ப் பற்றாக்குறை உள்ள பகுதிகள், தரம் பாதிக்கப்பட்ட பகுதிகள், எஸ்சி, எஸ்டி பிரிவினர் அதிகம் வசிக்கும் பகுதி குடியிருப்புகள், கிராமங்கள், பின்தங்கிய மாவட்டங்கள், சன்சத் ஆதர்ஷ் கிராமின் யோஜனா கிராமங்கள், குறிப்பாக, பாதிப்புக்குள்ளாகும் பழங்குடியின பிரிவினருக்கு முன்னுரிமை அளிக்க முடிவு செய்யப்பட்டுள்ளது.
(Visitor Counter : 232
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஆக்ராவின் நகர்ப்புற பொது போக்குவரத்து மேம்படுத்தப்படும்
ஆக்ரா மெட்ரோ ரயில் திட்டம் – மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையிலான மத்திய அமைச்சரவை இரண்டு வழித்தளங்களைக் கொண்ட ஆக்ரா மெட்ரோ ரயில் திட்டத்திற்கு ஒப்புதல் அளித்துள்ளது. இவை ஆக்ராவின் முக்கிய இடங்களையும், சுற்றுலா தலங்களையும் நகரப்பகுதிகளையும் இணைக்கும். மெட்ரோ ரயில் திட்டம் அமலாக்கம் செய்யப்படுவதின் மூலம், சாலைகளில் வாகனங்கள் எண்ணிக்கை குறைந்து, போக்குவரத்து மேம்படும். நெரிசல், பயண நேரம், பயண செலவு, மாசு குறையும். மேலும், இந்த வழித்தடங்களையொட்டி பல வீடுகளும் வர்த்தக நிலையங்களும் அமையும்.
முக்கிய அம்சங்கள்:
இரண்டு வழித்தடங்களைக் கொண்ட ஆக்ரா மெட்ரோ ரயில் நகரத்தின் முக்கியப் பகுதிகளில் செல்லும். தாஜ் மஹால், ஆக்ரா கோட்டை, சிகந்தரா, ஐ.எஸ்.பி.டி, ராஜா கி மண்டி ரயில் நிலையம், மருத்துவ கல்லூரி, ஆக்ரா கண்ட் ரயில் நிலையம், மாவட்ட ஆட்சியர் அலுவலகம், சஞ்சய் பிளேஸ் மற்றும் அதிக வீடுகள் கொண்ட பகுதிகள் வழியாக இந்த மெட்ரோ ரயில் பாதை அமையும்.
பாதுகாப்பு அமைச்சகம்
ஐக்கிய அரபு அமீரகம், சவுதி அரேபியாவுக்கு இந்திய ராணுவத் தளபதியின் முதல் அரசு முறைப் பயணம்
ஐக்கிய அரபு அமீரகம், சவுதி அரேபியா ஆகிய நாடுகளுக்கு ராணுவ தளபதி ஜெனரல் எம்.எம். நரவானே, டிசம்பர் 9ம் தேதி முதல் டிசம்பர் 14ம் தேதி வரை பயணம் மேற்கொள்கிறார். இந்தப் பயணத்தில், இரு நாடுகளின் ராணுவ தளபதிகளையும், மூத்த ராணுவ அதிகாரிகளையும் அவர் சந்தித்துப் பேசுகிறார். ஐக்கிய அரபு அமீரகம், சவுதி அரேபியாவுக்கு, இந்திய ராணுவத் தளபதி அரசு முறைப் பயணம் மேற்கொள்வது இதுவே முதல் முறை என்பதால், இந்தப் பயணம் வரலாற்று சிறப்புமிக்கதாகக் கருதப்படுகிறது.
டிசம்பர் 9, 10 தேதிகளில், ஐக்கிய அரபு அமீரகத்தில் ராணுவ தளபதி பயணம் மேற்கொள்கிறார். அந்நாட்டு ராணுவ உயரதிகாரிகளைச் சந்தித்து, இந்திய - ஐக்கிய அரபு அமீரகம் இடையேயான பாதுகாப்பு உறவை வலுப்படுத்துவது பற்றி அவர் ஆலோசிக்கவுள்ளார்.
அதன்பின், இரண்டாவது தொடர் பயணமாக, சவுதி அரேபியாவில் டிசம்பர் 13, 14 தேதிகளில், ராணுவ தளபதி பயணம் மேற்கொள்கிறார். சவுதி அரேபியாவின் மூத்த பாதுகாப்பு அதிகாரிகளுடன் அவர் பாதுகாப்பு விஷயங்கள் குறித்து பேச்சுவார்த்தை நடத்தி, இருதரப்பு பாதுகாப்பு ஒத்துழைப்பை மேம்படுத்துவார். ராயல் சவுதி தரைப்படை தலைமை அலுவலகம், கூட்டுப்படை கட்டுப்பாடு தலைமையகம், மன்னர் அப்துல் ஆசிஸ் ராணுவ அகாடமி ஆகியவற்றுக்கும் ராணுவ தளபதி செல்கிறார். சவுதியில் உள்ள தேசிய பாதுகாப்புப் பல்கலைக்கழகத்துக்குச் செல்லும் ராணுவ தளபதி அங்குள்ள மாணவர்களுடனும், பேராசிரியர்களுடனும் பேச்சுவார்த்தை நடத்துகிறார்.
நிலக்கரி அமைச்சகம்
நெய்வேலி என்எல்சி இந்தியா நிறுவனத்தில் 75-ஆவது சுதந்திர தினக் கொண்டாட்ட நிகழ்ச்சிகள்
“மத்திய நிலக்கரி அமைச்சகத்தின் கீழ் நவரத்னா பொதுத்துறை நிறுவனமாக இயங்கும் என்எல்சி இந்தியா நிறுவனம், சமூகத்தின் அடிப்படைத் தேவையான தடையில்லா மின்சாரத்தை வழங்கும் பணியில் 60 ஆண்டுகளுக்கும் மேலாக ஈடுபட்டு, நாட்டின் வளர்ச்சிக்கு உறுதுணையாக இருந்து வருகிறது', என்று இந்த நிறுவனத்தின் தலைவரும், மேலாண் இயக்குநருமான திரு ராகேஷ் குமார், நெய்வேலியில் நேற்று நடைபெற்ற 75-ஆவது சுதந்திர தினக் கொண்டாட்ட நிகழ்ச்சிகளின்போது தெரிவித்தார். நிறுவனத்தின் அலுவலக வளாகத்தில் உள்ள புல்வெளியில் தேசியக் கொடி ஏற்றப்பட்டது.
துவக்க உரை நிகழ்த்திய என்எல்சி இந்தியா நிறுவனத்தின் இயக்குநர்/ மனிதவள மேலாண்மை அதிகாரி, திரு ஆர் விக்ரமன், சுதந்திர போராட்ட வீரர்களின் தியாகங்களை நினைவு கூர்ந்தார்.
புனித ஜோசப் க்ளூனி பள்ளி, ஜவஹர் மேல்நிலைப் பள்ளி, கேந்திர வித்யாலயா மற்றும் நெய்வேலி என்எல்சி மகளிர் மேல்நிலைப் பள்ளி மாணவர்களின் கலை நிகழ்ச்சிகள், கொவிட்-19 நடத்தை விதிமுறைகளைப் பின்பற்றி ஏற்கனவே பதிவு செய்யப்பட்டு, நிகழ்ச்சியின்போது ஒளிபரப்பப்பட்டது.
அங்கீகரிக்கப்பட்ட வர்த்தக சங்கங்கள், பொறியாளர்கள் மற்றும் அதிகாரிகளின் சங்கங்கள், நல்வாழ்வு சங்கங்களின் மூத்த அதிகாரிகள், ஊழியர்கள் உள்ளிட்டோர் கொவிட்-19 நெறிமுறைகளுக்கு உட்பட்டு ஏற்பாடு செய்யப்பட்டிருந்த நிகழ்ச்சியில் கலந்து கொண்டார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746411
பாதுகாப்பு அமைச்சகம்
செயற்கைக்கோள்களைத் தாக்கி அழிக்கும் ஏவுகணையின் மாதிரியைத் திறந்து வைத்தார் மத்திய அமைச்சர் திரு ராஜ்நாத் சிங்
செயற்கைக்கோள்களைத் தாக்கி அழிக்கும் ஏவுகணையின் மாதிரியை பாதுகாப்புத் துறை அமைச்சர் திரு ராஜ்நாத் சிங், புதுதில்லியில் உள்ள பாதுகாப்பு ஆராய்ச்சி மற்றும் மேம்பாட்டு நிறுவனமான டிஆர்டிஓ பவனில் இன்று திறந்து வைத்தார். மத்திய சாலை போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி, டிஆர்டிஓ தலைவர் டாக்டர் சதீஷ் ரெட்டி ஆகியோர் நிகழ்ச்சியில் கலந்து கொண்டனர்.
மிஷன் சக்தி என்று அழைக்கப்படும் நாட்டின் முதல் செயற்கைகோள்களைத் தாக்கி அழிக்கும் ஏவுகணையின் சோதனை கடந்த 2019ஆம் ஆண்டு மார்ச் 27ஆம் தேதி ஒடிஷாவில் உள்ள டாக்டர் ஏபிஜே அப்துல் கலாம் தீவில் வெற்றிகரமாக சோதனை செய்யப்பட்டது. மிகவும் சவாலான இந்த சோதனையில் மிஷன் சக்தி ஏவுகணை துல்லியமாக இலக்கை எட்டியதன் மூலம் விண்வெளியில் உள்ள செயற்கைக் கோள்களைத் தாக்கி அழிப்பதில் உலக அளவில் நான்காவது நாடாக இந்தியா இடம் பெற்றுள்ளது.
இந்த நிகழ்ச்சியின்போது சாதனை புரிந்த விஞ்ஞானிகளின் குழுவிற்கு மத்திய அமைச்சர் திரு ராஜ்நாத் சிங் தனது பாராட்டுகளைத் தெரிவித்தார்.
முன்னதாக மத்திய அமைச்சர்கள் திரு ராஜ்நாத் சிங்கும் திரு நிதின் கட்கரியும் பயணிகள் பேருந்தில் தீ ஏற்பட்டால் அதைக் கண்டறிந்து குறைக்கும் திட்டத்தின் செயல்முறையைப் பார்வையிட்டனர்.
டிஆர்டிஓ-வின் தீ விபத்து மற்றும் சுற்றுச்சூழல் பாதுகாப்பு மையம் வடிவமைத்துள்ள இந்த தொழில்நுட்பத்தின் மூலம் 30 வினாடிகளில் தீ விபத்து ஏற்பட்டால், அது கண்டறியப்பட்டு 60 நொடிகளில் குறைக்கப்படும். இந்த தொழில்நுட்பம் குறித்து அமைச்சர் திரு நிதின் கட்கரி தனது திருப்தியை வெளிப்படுத்தினார்
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1671442
-----
(Visitor Counter : 191
குடியரசுத் துணைத் தலைவர் செயலகம்
இளம் மருத்துவர்கள் தொழில் நெறிமுறைகளை நிலைநிறுத்தி ஒவ்வொரு நோயாளியையும் அன்பு, இரக்கத்துடன் நடத்த வேண்டும் : குடியரசுத் துணைத் தலைவர்
அகில இந்திய மருத்துவ விஞ்ஞானக் கழகத்தின் 46வது பட்டமளிப்பு விழாவில் உரை
இளம் மருத்துவர்கள் தொழில் நெறிமுறைகளை நிலைநிறுத்தி ஒவ்வொரு நோயாளியையும் அவரது நிதி நிலைமைக்கு அப்பாற்பட்டு அன்பு, இரக்கத்துடன் நடத்த வேண்டும் என்று குடியரசுத் துணைத் தலைவர் திரு.எம்.வெங்கையா நாயுடு கேட்டுக்கொண்டுள்ளார். புதுதில்லியில் இன்று  அகில இந்திய மருத்துவ விஞ்ஞானக் கழகத்தின் 46வது பட்டமளிப்பு விழாவில் உரையாற்றிய அவர், இந்த மருத்துவ நிறுவனம் நாட்டுக்கு பெருமை சேர்த்திருப்பதுடன் நோயாளிகள் பராமரிப்பு, கற்பித்தல், ஆராய்ச்சி துறைகளில் மிகுந்த சிறப்பு நிலையை அடைந்துள்ளது என்று கூறினார்.
அதிநவீன மேம்பாடுகளின் அடிப்படையில் மருத்துவக் கல்வியின் பாடத்திட்டம் தொடர்ச்சியாக மேம்படுத்தப்படவேண்டியதன் அவசியத்தை திரு.நாயுடு வலியுறுத்தினார். தில்லி எய்ம்ஸ் மருத்துவமனையின் பாடத்திட்டத்தை இதர எய்ம்ஸ் போன்ற நிறுவனங்களிலும், இதர மருத்துவக் கல்லூரிகளிலும் பின்பற்றலாம் என்று அவர் கூறினார்.
பல துறைகளைச் சேர்ந்த உறுப்பினர்கள் கொண்ட குழுக்கள்தான் இன்றைய நிலையில் அவசியம் என்று குறிப்பிட்ட குடியரசுத் துணைத் தலைவர், எய்ம்ஸின் பல்வேறு துறைகளிடையே ஆராய்ச்சி ஒத்துழைப்புகளை உருவாக்குதல், இதர சிறந்த மையங்களுடன் தொடர்பு ஏற்படுத்துதல் ஆகியவற்றுக்கு முன்னுரிமை அளிக்கப்படவேண்டும் என்று கூறினார்.
தரமான மருத்துவ சேவைகளை அனைவருக்கும் குறைந்த விலையில் கிடைக்கச் செய்ய வேண்டும் என்று வலியுறுத்திய அவர், இந்த வகையில் நகர்ப்புறங்கள் மட்டுமன்றி, கிராமப்புறங்களிலும் அதி நவீன மருத்துவ சேவைகள் வழங்கி நகர்ப்புற – ஊரக இடைவெளியை குறைக்க வேண்டும் என்றார்.
மனித குலத்துக்கு நோய்களிலிருந்து விடுதலையை மருத்துவர்கள்தான் வழங்க முடியும் என்றும் அவர்களுடைய சேவை வாழ்க்கைக்கும் மரணத்திற்கும் உள்ள வேறுபாடுகளை நிர்ணயிக்கிறது என்றும் குடியரசுத் துணைத் தலைவர் கூறினார். மருத்துவர்கள்தான் மக்களின் உயிர் வாழ்க்கையை நீட்டிக்க முடியும் என்றும் மக்கள் மருத்துவர்களை பெரிதும் மதிப்பதால் அவர்கள் தங்களது தொழிலை மக்கள் சேவையாக கருத வேண்டும் என்று கூறினார்.
நிகழ்ச்சியில் குடியரசுத் துணைத் தலைவர் சிறப்பாக தேர்ச்சியடைந்த 31 மருத்துவ மாணவர்களுக்குத் தங்கப் பதக்கங்களையும், சான்றிதழ்களையும் வழங்கினார்.
இந்த பட்டமளிப்பு விழாவில் மத்திய சுகாதாரம், குடும்பநலத்துறை, அமைச்சரும் எய்ம்ஸ் மருத்துவமனை தலைவருமான திரு ஜெ.பி.நட்டா, எய்ம்ஸ் மருத்துவமனை இயக்குநர் பேராசிரியர் ரந்தீப் குலேரியா மற்றும் பிரமுகர்கள் பங்கேற்றனர்.
குடியரசுத் துணைத் தலைவரின் முழுமையான உரைக்கு www.pib.nic.in என்ற வலை தளத்தைப் பார்க்கவும்
பாதுகாப்பு அமைச்சகம்
உள்நாட்டிலேயே தயாரிக்கப்பட்ட போர்விமானங்களை விமானப்படை தலைமைத் தளபதி பெங்களூருவில் பறக்கவிட்டார்
விமானப்படை தலைமைத் தளபதி ஏர் சீஃப் மார்ஷல் விஆர் சவுத்ரி, பெங்களூருவில் இரண்டு நாள் பயணம் மேற்கொண்டிருந்தார். இலகுரகப் போர்விமானம்  தேஜாஸ், இலகுரக காம்பேட் ஹெலிகாப்டர் , ஹிந்துஸ்தான் டர்போ டிரெய்னர்-40  ஆகிய மூன்று உள்நாட்டு தயாரிப்புகளை அவர் பறக்கவிட்டார். இவை தற்சார்பு இந்தியாவை நோக்கிய இயக்கத்தின் ஒரு பகுதியாக இந்திய விமானப்படையில் சேர்க்கப்படவுள்ளனன.
எல்சிஎச் மற்றும் எச்டிடி-40 ன் திறன்கள் மற்றும் தேஜாஸ் புதுப்பிப்புகளை விமானப்படை தலைமைத் தளபதி ஆய்வுசெய்தார். தற்போதைய நிலைமை மற்றும் எதிர்காலத் திட்டங்களைப் புரிந்துகொள்ள வடிவமைப்பாளர்கள் மற்றும் சோதனைக் குழுவினருடன் அவர் உரையாடினார்.
விமானப்படை தலைமைத் தளபதி, 2022 ஆகஸ்ட் 06 அன்று, ஏர் சீஃப் மார்ஷல் எல் எம் கத்ரே நினைவு உரையை நிகழ்த்தினார். இதில் இந்திய விமானப்படை, இந்துஸ்தான் ஏரோநாடிக்ஸ் நிறுவனம் மற்றும் விண்வெளித் துறையைச் சேர்ந்தவர்கள், ஓய்வுபெற்ற அதிகாரிகள் கலந்து கொண்டனர். எதிர்காலத்தில் தயாராக இருக்கும் போர்ப்படையாக மாற்றுவதற்கு இந்திய விமானப்படையின் திறன் மற்றும் படை மேம்பாட்டுத் திட்டங்கள் குறித்து விமானப்படை தலைமைத் தளபதி பேசினார்.
புவி அறிவியல் அமைச்சகம்
தீவிரப் புயலாக இருந்த ‘நிசர்கா’ மகாராஷ்டிரா கடலோர பகுதியில் புயலாக பலவீனமடைந்தது.
தேசிய வானிலை முன்னறிவிப்பு மையம்/ மண்டல சிறப்பு வானிலை மையம்/ இந்திய வானிலைத் துறையின் புயல் எச்சரிக்கைப் பிரிவு ஆகியன பின்வரும் தகவல்களை அளித்துள்ளன:
தீவிரமான புயல் நிசர்கா, கடந்த 6 மணி நேரத்தில் மகாராஷ்டிரா கடலோரப் பகுதியின் மீது வடகிழக்கு முகமாக 23 கிமீ வேகத்தில் நகர்ந்து புயலாக பலவீனமடைந்தது. இது, 2020, ஜூன் 3 ஆம் தேதி 1730 மணிக்கு, மகாராஷ்டிராவின் உட்பகுதி மீது அட்ச ரேகை 19.0° வடக்கு, தீர்க்க ரேகை 73.7° கிழக்காக மும்பையின்  கிழக்கு பகுதியில் இருந்து 90 கிமீ தொலைவிலும், புனேவின்  வடக்கு-வடகிழக்காக 50 கிமீ தொலைவிலும் மையம் கொண்டிருந்தது. அடுத்த 3 மணி நேரத்தில் வடகிழக்கு நோக்கி நகர்ந்து ஆழ்ந்த காற்றழுத்த மண்டலமாக பலவீனமடைய வாய்ப்புள்ளது.
 மீனவர்களுக்கு எச்சரிக்கை:
மீனவர்கள் கிழக்குமத்திய மற்றும் வடகிழக்கு அரபிக்கடல் பகுதியிலும், கர்நாடகாவிற்கு வெளியிலும் செல்ல வேண்டாம் என அறிவுறுத்தப்படுகின்றனர்.
(Visitor Counter : 69
சிறப்பு சேவைகள் மற்றும் கட்டுரைகள்
வட்டி விகிதங்களில் மாற்றமில்லை என்று இந்திய ரிசர்வ் வங்கி அறிவிப்பு
பணவீக்கத்திற்கு எதிரான நடவடிக்கை தொடரும்: ரிசர்வ் வங்கி ஆளுநர்
இந்திய ரிசர்வ் வங்கியின் இருமாத நிதிக் கொள்கை ரிசர்வ் வங்கியின் யூடியூப் அலைவரிசையில் இன்று வெளியிடப்பட்டது. இதில் பங்கேற்றுப் பேசிய ரிசர்வ் வங்கியின் ஆளுநர் திரு சக்தி காந்ததாஸ் ரெப்போ வட்டி விகிதத்தில் மாற்றம் செய்யாமல் தொடர்ந்து 6.50 சதவீதத்திலேயே நீடிக்க நிதிக் கொள்கை குழு முடிவு செய்துள்ளதாக கூறினார். வங்கி இருப்பு விகிதம் 6.75 சதவீதமாக இருக்கும் என்றும் அவர் தெரிவித்தார். வங்கிகளிலிருந்து ரிசர்வ் வங்கி பெறும் கடனுக்கான ரிவர்ஸ் ரெப்போ வட்டி விகிதத்தில் மாற்றமில்லை என்றும் அவர் கூறினார். நடப்பு நிதியாண்டில் நாட்டின் மொத்த உள்நாட்டு உற்பத்தி விகிதம் 6.5 சதவிகிதமாக இருக்கும் என்று கணிக்கப்பட்டுள்ளதாக அவர் தெரிவித்தார். பணவீக்கம் 5.2 சதவீதமாக இருக்கும் என்று குறிப்பிட்டார். மேலும் பணவீக்கத்திற்கு எதிரான நடவடிக்கை தொடரும் என்று அவர் கூறினார்.
வங்கிகளில் உரிமைக்கோரப்படாத பணம் குறித்த தகவல்களை மக்கள் அறிந்து கொள்வதற்காக பல்வேறு வங்கிகளில் இணைய தளம் தொடங்கப்படும் என்று திரு சக்தி காந்ததாஸ் அறிவித்தார்.
சுரங்கங்கள் அமைச்சகம்
ஒட்டுமொத்த கனிமவளங்களின் உற்பத்தி 2023 பிப்ரவரி மாதத்தில் 4.6 சதவீதம் அதிகரிப்பு
ஒட்டுமொத்த கனிமவளங்களின் உற்பத்தி 2022-ம் ஆண்டு பிப்ரவரி மாதத்துடன் ஒப்பிடுகையில் 2023 பிப்ரவரி மாதத்தில் 4.6 சதவீதம் அதிகரித்துள்ளது. இது குறித்து இந்திய சுரங்கங்கள் அமைப்பு வெளியிட்டுள்ள அறிக்கையில் கடந்த 2022-23-ம் நிதியாண்டில் ஏப்ரல் மாதம் முதல் பிப்ரவரி மாதம் வரை அதன் முந்தைய நிதியாண்டில் இதே காலகட்டத்தை ஒப்பிடும் போது 5.7 சதவீதம் அதிகரித்ததாக குறிப்பிட்டுள்ளது.
நிலக்கரி உற்பத்தி 861 லட்சம் டன் அளவிற்கும், லிக்னைட் உற்பத்தி 41 லட்சம் டன் அளவிற்கும், பெட்ரோலியம்  22 லட்சம் டன் அளவிற்கும், பாக்சைட் 1995 ஆயிரம் டன் அளவிற்கும், குரோமைட் 330 ஆயிரம் டன் அளவிற்கும், தாமிரம் 9000 டன் அளவிற்கும், தங்கம் 9 கிலோ அளவிற்கும், இரும்புத்தாது 245 லட்சம் டன் அளவிற்ம், மாங்கனீஸ் தாது 278 ஆயிரம் டன் அளவிற்கும், துத்தநாகம் 144 ஆயிரம் டன் அளவிற்கும், சுண்ணாம்புக்கல் 336 லட்சம் டன் அளவிற்கும், வைரம் 17 காரட் அளவிற்கும் உற்பத்தி செய்யப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
மூத்த குடிமக்களுக்கு சுகாதார கவனிப்பு வசதிகள்
மூத்த குடிமக்களுக்கு சுகாதார கவனிப்பை மேம்படுத்த உறுதிபூண்டிருக்கும் மத்திய அரசு இது தொடர்பாக பல்வேறு நடவடிக்கைகளை மேற்கொண்டுள்ளது என்று மத்திய சுகாதார மற்றும் குடும்ப நலத்துறை இணையமைச்சர் டாக்டர் பாரதி பிரவீன் பவார் தெரிவித்துள்ளார்.
60 –வயதுக்கு மேற்பட்ட மூத்த குடிமக்களிடையே மேற்கொள்ளப்பட்ட ஆய்வின்படி பாதிப்பு விகிதம் இதய நோய் 34.06%, உயர் ரத்த அழுத்தம் 32% எலும்பு மற்றும் மூட்டு நோய் 18.8%, நீரிழிவு நோய் 14.2%, நுரையீரல் நோய் 8.3% என கண்டறியப்பட்டுள்ளது. தேசிய சுகாதார இயக்கத்தின் கீழ் புற்றுநோய், நீரிழிவு, இருதய நோய், பக்கவாதம் ஆகியவற்றை தடுப்பதற்கும், கட்டுப்படுத்துவதற்குமான தேசிய திட்டத்தின் கீழ் மாநிலங்களுக்கும், யூனியன் பிரதேசங்களுக்கும் தொழில்நுட்ப மற்றும் நிதியுதவி வழங்கப்படுவதாக அவர் கூறினார்.
மேலும் இந்திய உணவுப் பாதுகாப்பு மற்றும் தர நிர்ணய ஆணையத்தின் மூலம் ஆரோக்கியமான உணவுப்பழக்கம் ஊக்குவிக்கப்படுகிறது. இளைஞர் நலன் மற்றும் விளையாட்டுக்கள் அமைச்சகத்தின் மூலம் உடல் தகுதி இந்தியா இயக்கமும், ஆயுஷ் அமைச்சகத்தின் மூலம் யோகா தொடர்பான பல்வேறு நடவடிக்கைகளும் மேற்கொள்ளப்பட்டு வருகின்றன என்றும் மக்களவையில் கேள்வி ஒன்றுக்கு எழுத்து மூலம் அளித்த பதிலில் அவர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777644